**Ν. Γκάτσος, Ο εφιάλτης της Περσεφόνης – Ερμηνευτικό σχόλιο**

**Θέμα/ερώτημα:**  Ο βασικός προβληματισμός του τραγουδιού του Ν. Γκάτσου, αφορά κατά τη γνώμη μου την αλαζονική και βάναυση στάση του σύγχρονου ανθρώπου απέναντι στο περιβάλλον, φυσικό και ανθρωπογενές.

**Τεκμηρίωση** (με «κειμενικούς δείκτες»)

Η αλλοτρίωση του σύγχρονου ανθρώπου, η απομάκρυνσή του από τη φύση/περιβάλλον (και συνακόλουθα από τη φύση του) αναδεικνύεται μέσα από μια σειρά **αντιθέσεων** , που διατρέχουν όλη την έκταση του τραγουδιού, συγκρίνοντας την αρμονική συνύπαρξη φύσης/ανθρώπου στο παρελθόν με τη σύγχρονη βαναυσότητα. Στην πρώτη στροφή κυριαρχεί η αντίθεση ανάμεσα στη ζωή και τον θάνατο («φύτρωνε φλισκούνι» - «πουλιά πέφτουν νεκρά»). Στη δεύτερη ο σεβασμός έναντι της σημερινής ιεροσυλίας. Η αντίθεση **ενισχύεται** μέσα από την **εναλλαγή παροντικών και παρελθοντικών χρόνων** («σμίγανε» – «παζαρεύουν», «πετάνε»), που τονίζουν την ποιότητα της ανθρώπινης δράσης. Ιδιαίτερα η χρήση του ρ. **«παζαρεύουν**» υποδηλώνει την εμπορευματοποίηση που χαρακτηρίζει τη δράση του σύγχρονου ανθρώπου σε όλες τις εκφάνσεις της ζωής του. Παρόλο που η κριτική και καταγγελτική ματιά η του στιχουργού είναι έκδηλη σε όλη την έκταση του τραγουδιού, η απαισιόδοξη προοπτική γίνεται πρόδηλη στην τελευταία στροφή. Απευθύνοντας τον λόγο στην Περσεφόνη (**β΄ πρόσωπο, προστακτική: «κοιμήσου»**), την προτρέπει να παραμείνει στην «αγκαλιά της γης» και να μην επιστρέψει ποτέ ξανά στον Πάνω Κόσμο. Υποδηλώνεται έτσι ότι η αλαζονική και βάναυση ανθρώπινη επέμβαση στη φύση έχει καταστήσει τη ζωή αφόρητη και αβίωτη.